
ARVAMUS
Kodanikuvabaduste, justiits- ja siseasjade komisjon palub eelarvekontrollikomisjonil kui vastutaval komisjonil lisada oma resolutsiooni ettepanekusse järgmise:
<RepeatBlock-Dec>
1.	märgib, et võrreldes 2022. aastaga Euroopa Prokuratuuri töökoormus 2023. aastal peaaegu kahekordistus, jõudes 1 927 aktiivse uurimiseni; tunnustab Euroopa Prokuratuuri viljaka tegevuse eest 2023. aastal, mis hõlmas 139 süüdistuse esitamist, 339 käibemaksuga seotud juhtumit ja rohkem kui 200 uurimist taasterahastu „NextGenerationEU“ rakendamise kohta; märgib ühtlasi, et Euroopa Prokuratuur hakkas liikmesriikide kohtute ette saatma rohkem ELi rahaga seotud pettuste toimepanijaid; 
2.	tunnustab tihedat koostööd Euroopa Prokuratuuri ja kontrollikoja vahel, eelkõige kui tekib kahtlus, et toime on pandud kuritegu, mis võib kuuluda Euroopa Prokuratuuri pädevusse ja millega on seotud osalevad liikmesriigid;
3.	väljendab heameelt selle üle, et Euroopa Prokuratuuri eelarve assigneeringuid suurendati 2023. aastal kokku 64,6 miljoni euroni, mis võimaldas sel aastal töötajate arvu 11 % võrra suurendada; tunnistab, et taasterahastu „NextGenerationEU“ vahendite väljamaksmise kiirendamine, Euroopa Prokuratuuri töökoormuse kiire kasv – aastate 2022 ja 2023 võrdluses suurenes juhtumite arv 70 % ja uurimised 58 % – ja tema liikmete arvu suurenemine peaksid tema ressursse veelgi enam koormama; rõhutab, kui oluline on täiendav rahastamine ja töötajate arvu suurendamine, et Euroopa Prokuratuur saaks tulemuslikult võidelda organiseeritud kuritegevuse vastu, kaitsta ELi finantshuve ja toetada õigusriigi põhimõtet, mis on ELi peamised prioriteedid; peab kahetsusväärseks, et komisjoni ettepanek Euroopa Prokuratuuri 2025. aasta eelarve kohta ja nõukogu seisukoht ei taga Euroopa Prokuratuurile tema volituste täitmiseks piisavaid vahendeid; rõhutab, et Euroopa Prokuratuur toob ELile märkimisväärset rahalist tulu, mida tõendab 1,5 miljardi euro arestimine 2023. aastal, ning nõuab järgmise mitmeaastase finantsraamistiku 2028–2034 raames sihtotstarbelist rahastamise suurendamist, tagamaks, et Euroopa Prokuratuur saab jätkata oma eesmärkide ja kohustuste täitmist;
4.	tunnistab, kui oluline on võtta kasutusele terviklik lähenemisviis võitluseks nn valgekraede kuritegevusega, nagu pettus ja korruptsioon, ning tavapärasemate kuriteoliikidega, nagu uimasti- ja inimkaubandus, kuna need on sageli omavahel seotud; tuletab meelde asjaolu, et komisjon peaks oma tulevases hindamisaruandes hoolikalt analüüsima, millistele kuriteokategooriatele on vaja Euroopa Prokuratuuri volitusi laiendada, et Euroopa Prokuratuur saaks oma rolli kõige paremini täita samal ajal tuleks piisavate vahendite ja tõhusa koostöö kaudu Europoliga toetada Euroopa Prokuratuuri pädevust uurida organiseeritud kuritegevust ja rahapesu, kui see on seotud ELi finantshuve kahjustavate pettustega ning analüüsida, kuidas Euroopa Prokuratuuri tegevus ja uurimised saaksid muutuda tõhusamaks ja tulemuslikumaks, ning esitada koos hindamistulemustega seadusandliku ettepaneku; tuletab sellega seoses meelde volinik McGrathi kavatsust hindamist kiirendada;
5.	rõhutab vara tagasivõitmise olulist rolli organiseeritud kuritegevuse takistamiseks usaldusväärse hoiatuse loomisel; väljendab heameelt Euroopa Prokuratuuri osalemise üle rahvusvahelistes võrgustikes, et veelgi edendada kuritegelikul teel saadud vara tagasivõitmise toiminguid; rõhutab, et komisjon peab kutsuma Euroopa Prokuratuuri osalema hiljuti loodud koostöövõrgustikus, mis tegeleb vara tagasivõitmise ja konfiskeerimisega; märgib, et pettusega seotud kuritegude õigeaegne ja tulemuslik uurimine ja nende eest vastutusele võtmine võib anda liidu ja liikmesriikide eelarvetele märkimisväärset kokkuhoidu;
6.	rõhutab, et Euroopa Prokuratuuril on oluline roll liidu lähenemisviisis võitlusele korruptsiooni ja liidu vahendite väärkasutamise vastu; väljendab rahulolu selle üle, et Euroopa Prokuratuuris osaleb 24 liikmesriiki, ja kutsub ka ülejäänud liikmesriike üles seda tegema, kui nad ei soovi jääda ilma võimalusest ELi vahendeid kaudselt hallata; kutsub komisjoni üles jälgima järgnevates aruannetes tähelepanelikult, kui palju liikmesriigid Euroopa Prokuratuuriga koostööd teevad, ning jätkama mitteosalevate liikmesriikidega aktiivset dialoogi, et tulemuslikult hõlbustada Euroopa Prokuratuuri ülesannete täitmist; rõhutab asjaolu, et selline dialoog peaks jätkuma liikmesriikidega, kes Euroopa Prokuratuuris juba osalevad, et tegeleda raskustega õigusriigi põhimõtte rikkumiste ja korruptsiooni vastu võitlemisel ning toetada neid riike iga-aastaste õigusriigi olukorda käsitlevate aruannete sellega seotud soovituste praktilisel rakendamisel; kordab aga, et Euroopa Parlament nõuab, et Euroopa Prokuratuuri liikmesus oleks ELi rahaliste vahendite saamise eeltingimus ja et Euroopa Prokuratuuri volitusi tuleb laiendada; väljendab heameelt Rootsi ja Poola osalemise üle Euroopa Prokuratuuris, mis kinnitati vastavalt 2024. aasta jaanuaris ja juulis;
7.	väljendab heameelt selle üle, et 2023. aastal nimetati Euroopa Prokuratuuris ametisse kaheksa uut Euroopa prokuröri ja 35 uut Euroopa delegaatprokuröri; kordab, et Euroopa Prokuratuur saab täita oma rolli ainult siis, kui tema suhtes kehtib täielik kohtusüsteemi sõltumatus, mis tuleneb tulemuspõhisest ja objektiivsest ametisse nimetamise menetlusest; ergutab liikmesriike aitama sellega seoses kaasa Euroopa Prokuratuuri täielikule sõltumatusele;
8.	ergutab jätkuvat ja tõhustatud koostööd Euroopa Prokuratuuri ja OLAFi vahel kooskõlas nende vastavate määrustega ning OLAFit täitma kohustust teatada kuriteokahtlustest põhjendamatu viivituseta Euroopa Prokuratuurile, et võimaldada Euroopa Prokuratuuril võidelda liidu finantshuve kahjustavate pettuste, korruptsiooni ja finantskuritegude vastu; toetab ühisalgatuste, teabe jagamise ja koordineeritud meetmete edasiarendamist Euroopa Prokuratuuri ja OLAFi vahel, kuna selline koostöö on äärmiselt oluline, et tugevdada ELi finantshuvide kaitset ja liidu võitlust finantskuritegevuse vastu ning tagada liidu vahendite tulemuslik ja tõhus kasutamine.
</RepeatBlock-Dec>

